Sverige følger i Danmarks fodspor – vil indføre aldersgrænse for sociale medier

Den svenske regering tager nu de første skridt mod at indføre en fast aldersgrænse for sociale medier. Beslutningen kommer blot få dage efter, at Danmark vakte international opmærksomhed med sit forslag om at forbyde sociale medier for børn under 15 år.

I Danmark skabte Mette Frederiksen stor debat tidligere på ugen, da hun kaldte sociale medier “et monster, vi har sluppet løs” og pegede på techgiganternes magt over børn og unges liv.

Den svenske digitaliseringsminister, Erik Slottner (KD), bakker op om det danske initiativ:

– Vi er nødt til at sætte grænser. Det handler ikke om at stoppe teknologien, men om at beskytte børn, der ikke er modne til de digitale miljøer, siger han.

Den svenske Socialminister, Jakob Forssmed (KD), annoncerede torsdag, at regeringen har udpeget en udreder, der skal undersøge, hvordan Sverige kan indføre en lignende regel.

Opgaven går til Lisa Englund Krafft, afdelingschef ved den svenske Højesteret. Hun skal analysere, hvordan en aldersgrænse kan indføres – og hvis det ikke er muligt, om forældres ret til at give samtykke kan begrænses.

Udredningen skal også se på, om alderen for, hvornår børn må give samtykke til behandling af deres persondata på nettet, bør hæves. Resultatet forventes klar senest 12. juni 2026.

Australien har allerede indført et forbud for børn under 16 år, og Norge overvejer en 15-årsgrænse. Med både Danmark og Sverige på vej mod lovgivning kan Norden blive frontlinjen i den globale kamp for at dæmme op for sociale mediers indflydelse på børn.

Sverige følger i Danmarks fodspor – vil indføre aldersgrænse for sociale medier